	Keď som prvý krát prišla na hodinu tímoviek, bola som milo prekvapená. Páčila sa mi idea, že žiaci rôznych odborov pracovali spolu na filmoch. Taktiež sme sa spoznali, zistili sme, s ktorými ľuďmi sa nám dobre spolupracuje a podobne. Prvú hodinu som si náramne užila. No žiaľ, čím ďalej som tímovky navštevovala, tým viac som mala pocit, že to je pre mňa zbytočné. Išlo o to, aby sa vytvoril čo najlepší film za krátku dobu a do tohto mi akosi vizuálne efekty nesedia. Ide totiž o to, že koľko času na efekty je, tak budú aj vyzerať a času bolo takmer vždy málo. Takže krásu efektov sme si (podľa mňa) nemohli naplno vychutnať, keďže všetky požiadavky na nás boli typu: treba vygrejdovať zábery, treba vyretušovať toto, treba spraviť titulky. Samozrejme, neviním nikoho iného než seba za to, že som sa viac nebila za to, čo chcem robiť, no keď už som si tak nejak uvedomila že veľké efekty proste nebude treba, čas som radšej venovala prácam na iné predmety, kde som si tvorbu diela mohla naplno vychutnať. 
	Na druhej strane, hodiny ako také ma veľmi bavili a prednášky profesorov boli skvelé. Podľa mňa by bolo fajn, keby sa pridalo nejaké zadanie, čo by sa týkalo hlavne efektov, nech aspoň raz nedostaneme footage deň pred odovzdávaním. 

	Čo sa týka kolektívu, vyvíjalo sa to zvláštne. Pamätám si, že ešte na prvých tímovkách nám bolo jedno kto je scenárista, kto je režisér a podobne, proste sme si všetci sadli, predstavili sme sa a dali sme spoločný brainstorimg. Spoločnými silami sme sa dobojovali k najlepšiemu možnému nápadu a s nadšením sme ho prezentovali. Ďalšie tímovky boli také tiež, no zdalo sa mi, že už tá nálada akosi opadala. Párkrát som bola v tíme, kedy sme sa nevedeli zhodnúť na spoločnom stretnutí, pretože sme mali každý niečo na práci, čiže som ani poriadne nevedela, s kým som bola v tíme. Na záver už som ani nechodila na stretnutia, každý si riešil svoju časť a pokiaľ mi niekto nenapísal že treba niečo spraviť, som pomaly aj zabudla že tento predmet máme. 
	Myslím si, že jedným z dôvodov, prečo to takto celé dopadlo je to, že sme filmy robili vo svojom vlastnom voľnom čase. Myslím si, že keby sme dostali istý vymedzený čas priamo na tvorbu, filmy a aj náš zážitok by bol oveľa lepší. 
